**Dronning Ingrids Sundhedscenter (DIS) samt skadestue, juli 2016**

**Rejsen og ankomst:**

Flybilletter kunne sommeren 2016 købes til 6.500,- t/r. Skal man til Grønland i højsæsonen (sommermånederne) er det en god ide at bestille i god tid, da visse flyafgange kan blive udsolgt. Flypriserne ændre sig dog ikke det store.

Alle flyvninger til Nuuk foregår via Kangerlussuaq lufthavn og så videre med mindre propel fly til Nuuk. Forvent ikke en stor lufthavn i Kangerlussuaq, så sørg enten for at have kort mellemlanding eller tag et par dage i Kangerlussuaq. Der er god adgang til indlandsisen med bus som kan tages som en dags tur, ellers kan man selv vandre derud med telt. Der er desuden flere fine vandreture i området omkring Kangerlussuaq.

Ved ankomst i Nuuk afhentes nøgler efter aftale med hospitalets boligadministration i nøgleboks i selve lufthavnen, medfølgende er 2 taxi kort så man kan komme til hhv. bolig og hospital.

Som studerende er det hyppigst at man får lejlighed i det område af Nuuk som hedder Nuussuaq. Ligger ca. 2,5 km gang fra hospitalet (Skøn morgentur).

**Bolig:**

Indkvarteringen i Nuussuaq er oftest i boligen på Sangoriaq 21 C. Det er en delelejlighed med 4 værelser og plads til 5 personer. Der er fælles stue og køkken samt toilet og bad og et bryggers med vaskemaskine. Vakantpakker med sengetøj og håndklæder findes på værelset.

**Klinikken:**

Klinikophold arrangeret via IMCC foregår altid på sundhedscenteret/lægeklinikken som ligger i en separat bygning, forbundet med hospitalet. Klinikken fungerer som almenpraksis for hele byen, og har foruden praksisfunktion 3 ambulatorier i hhv. gynækologi, kirurgi og pædiatri. Derudover varetager lægerne også vagterne i hospitalets skadestue.

Der er god mulighed for selv at tage alle de patienter man vil og man kan uden problemer få sin egen konsultation med patienter hvert kvarter. Supervision gives i det omfang studenten har behov og afhængig af semestertrin. Som studerende har man om morgenen, imens lægerne sidder i lægetelefon ansvaret for E-lægen som består i at besvære e-mails og forny recepter.

Lidt praktisk: Der er god Wifi forbindelse på hele hospitalet og man kan få en Grønlandsk låne telefon i receptionen som man så kan købe taletid til.

**Mad og økonomi:**

Forvent dyrere priser på frisk frugt og grønt samt pålæg osv., på tilbud kan det dog koste nogenlunde det samme som i DK. Fisk er til gengæld ekstremt billigt og utrolig lækkert og kan anskaffes gratis, hvis du tager ud og pilker.

**Fritid:**

Der er mange fine korte vandreture omkring Nuuk. Lille Marlene og store Marlene er dog et must. Daddy's (på hospitalet kaldet "kontoret") som er det lokale bryghus er også et super hyggeligt sted, hvis man er til fyraftens øl og billard hygge. Derudover kan det anbefales at læse lokalavisen, da alle arrangementer og lignende bliver slået op heri.

På biblioteket kan man blive oprettet som bruger, så man kan låne bøger og få afgang til gratis internet.

Desuden kan det anbefales at melde sig ind i hospitalets personaleforening Mattut, som blandt andet arrangere en del bådture fx Isfjorden. Der kan spares en hel del penge i forhold til turistselskaberne. Alternativt skal man bare spørge personalet på hospitalet om de vil tage en med på sejltur eller sæljagt. Det plejer personalet at være rigtigt flinke til, og så kan man jo betale et mindre symbolsk beløb for ulejligheden.

Giv jer desuden tid til at rejser lidt rundt i Grønland bagefter eller før jeres ophold. Det koster selvfølgelig lidt, men du er jo færdig læge lige om lidt ;)

Mia, 12.sem